སློབ་གསོའི་དམིགས་ཡུལ་ཇི་ཞིག་ཡིན་པ་གསལ་བར་ཤེས་དགོས།ད་སྐབས་མཁས་པ་ཚོས་སློབ་གསོ་ལ་ནང་གསེས་ཀྱི་སློབ་གྲྭའི་སློབ་གསོ།སྤྱི་ཚོགས་སློབ་གསོ།ཁྱིམ་ཚང་གི་སློབ་གསོ།དགོན་སྡེའི་སློབ་གསོ་སོགས་དབྱེ་བ་མང་བོ་ཞིག་བཀར་ནས་བཤད་ཀི་ཡོད་ལ།དེ་ལྟར་བཀར་ནས་དབྱེ་ཞིབ་བྱས་ན་དགེ་མཚན་རེ་ཡོད་པའང་སྨོས་མ་དགོས་མོད།འོན་ཀྱང་ངས་དེ་རིང་རྣམ་པ་ཚོར་སློབ་གསོའི་དབྱེ་བ་ཇི་ལྟར་དབྱེ་ཚུལ་སྐོར་བཤད་རྒྱུ་མིན།དེའི་རྒྱུ་མཚན་ཡང་ངས་བལྟས་ན་ང་ཚོ་ད་ལྟའི་བོད་ཀྱི་མི་རབས་འདིར་དེ་ལས་ཀྱང་ཤིན་ཏུ་གལ་ཆེ་བ་ནི་སློབ་གསོའི་དམིགས་ཡུལ་གསལ་བོ་ཞིག་ཤེས་པར་བྱེད་རྒྱུ་དེ་རེད་སྙམ།འོ་ན་སློབ་གསོའི་དམིགས་ཡུལ་ནི་ཅི་ཞིག་ཡིན།ཅི་ཞིག་གི་སླད་དུ་སློབ་གསོའི་བྱ་གཞག་འདི་གཙིགས་སུ་འཛིན་དགོས་པ་ཡིན་ཞེ་ན།དེ་ལ་བཤད་རྒྱུ་ཤིན་ཏུ་མང་ཡང་མདོར་དྲིལ་ན་ཡང་དག་པའི་སློབ་གསོ་ནི།སྐྱོན་འགྲིབ་བྱེད་དང་ཡོན་ཏན་སྒྲུབ་བྱེད་ཡིན།དེས་ན་རང་གི་ནད་ལྟ་བུའི་སྐྱོན་ཇེ་ཉུང་དང་ནད་དང་བྲལ་བའི་བདེ་བ་ལྟ་བུའི་ཡོན་ཏན་ཇེ་མང་ལ་གཏོང་བའི་ཕྱིར་དུ་སློབ་གསོ་ལ་ཞུགས་དགོས་པ་ཡིན།དེ་ཡང་ལྷོ་བརྒྱུད་གནས་བརྟན་སྡེ་བར་དར་བའི་སངས་རྒྱས་པའི་ཆོས་གཞུང་རྒྱ་ཡིག་ཏུ་བསྒྱུར་བ་ཞིག་ལས།དགེ་སློང་དག་ནད་ནི་གཉིས་སོ།།གཉིས་པོ་གང་ཞེ་ན།ཤའི་ཕུང་བོའི་ནད་དང་ཤེས་རིག་སེམས་ཀྱི་ནད་དེ།འགའ་ཞིག་ནི་ལོ་གཅིག་གམ་གཉིས་སམ།ཐ་ན་ལོ་བརྒྱའམ་བརྒྱ་ལྷག་གི་ཡུན་དུའང་ལུས་ལ་ནད་མི་འབྱུང་བ་ཡང་སྲིད་མོད།འོན་ཀྱང་དགེ་སློང་དག་འཇིག་རྟེན་ན་སེམས་ལ་སྒྲིབ་པ་མེད་པ་ལས་གཞན་སེམས་ཀྱི་ཆ་ལ་ཡུད་ཙམ་དུའང་ནད་མི་འབྱུང་བ་དེ་ལྟ་བུ་ནི།ཤིན་ཏུ་དཀོན་ཞིང་དཀའ་བ་ཡིན་ནོ།།༼༽ཞེས་གསུངས་པ་འདིས་སེམས་ཀྱི་སློབ་གསོའི་གནད་ཅིག་བསྟན་སོང་སྙམ་པ་འཆར།དེས་ན་འདོད་ཆགས།ཞེ་སྡང་།གཏི་མུགང་རྒྱལ།ཕྲག་དོགའགྲན་སེམས།སྒྱིད་ལུག་སོགས་ཆེས་ཤིན་ཏུ་རྒོད་ཅིང་།ཆེས་མ་ཞི་ཞིང་མ་དག་པའི་སེམས་ཀྱི་ནད་དྲག་པོས་ཟིན་པ་ན།ཡང་དག་པའི་སློབ་གསོའི་སྨན་ལེགས་པར་བསྟེན་ནས་འདོད་པ་ཆུང་ཞིང་ཆོག་ཤེས་པ།བྱམས་དང་སྙིང་རྗེས་ཕྱུག་པ།ཚུལ་དང་ཚུལ་མིན་འབྱེད་པའི་ཤེས་རབ་མངའ་བ།ཡིད་གཞུངས་ཤིང་བློ་ཁོག་ཡངས་པ།དོན་གཉེར་དང་བརྩོན་འགྲུས་ལྡན་པའི་མི་ཞིག་ཏུ་འགྱུར་བར་བྱེད་པའམ།སྔར་རྨང་གཞི་ཡོད་ན་དེ་ལས་ཀྱང་ལྷག་པར་ཇེ་བཟང་དང་ཇེ་ལེགས་སུ་གཏོང་བ་ནི།ཡང་དག་པའི་སློབ་གསོའི་དམིགས་ཡུལ་དུ་འཛིན་པར་རིགས་སོ་སྙམ།།དེས་ན་ད་བར་དུ་ང་ཚོས་ཤེས་བྱའི་རྣམ་གྲངས་གསོག་ཅི་ཐུབ་དང་ལས་ཀའི་ལག་རྩལ་ཐོབ་ཅི་ཐུབ་ཀྱི་ཐབས་ཙམ་སློབ་གསོའི་སྙིང་བོར་བཟུང་བ་ནི་ཆེས་ཤིན་ཏུ་ཡིད་སྐྱོ་བའི་གནས་ཤིག་སྟེ།ད་ལྟའི་སྤྱི་ཚོགས་འདི་འདི་ལྟ་བུའི་བདེ་འཇགས་མེད་པ།འཇིགས་སུ་རུང་བ།ངོ་ཚ་དང་ཁྲེལ་མེད་པ།བརྩེ་སེམས་དང་དུང་ཞེན་ཆུང་བ་ཞིག་ཏུ་གྱུར་ཡོད་པ་འདིའང་མཐར་གཏུགས་ན་སློབ་གསོ་དང་འབྲེལ་བ་དམ་པོ་ཡོད་པ་ཡང་སུ་ལ་གསང་།དེའི་དབང་གིས་ཁ་ཟས་རྫས་ཀྱིས་བསླད་པ།མཁའ་དབུགས་དུག་གིས་སྦགས་པ།ཆུ་ཀླུང་དྲི་མས་གོས་པ་སོགས་རིམ་པར་བྱུང་ཞིང་།ཆར་ཆུ་དུས་སུ་མི་འབབ་པ།ལོ་ཕྱུགས་རྟག་ཏུ་མི་ལེགས་པ་འདི་ཡང་དེ་ལས་བྱུང་བར་མ་ཟད།གསོ་དཀའ་ཞིང་འཇིགས་སུ་རུང་བའི་ནད་རྣམ་པ་དུ་མས་ཡོངས་སུ་གཙེ་བ་འདིའང་མཐར་གཏུགས་ན་སློབ་གསོ་མ་དག་པ་ཡུན་རིང་བོའི་བར་རྒྱུན་འཁྱོངས་བྱས་པ་ལ་རག་ལས་པ་གསལ་བོ་མིན་ནམ།